Diari Oficial de la Generalitat Valenciana


Sumari del DOGV 7060, del 04-07-2013 (2013/6578)

RESOLUCIÓ de 4 de juny de 2013, de la Subdirecció General de Relacions Laborals, per la qual es disposa el registre i la publicació del text del Conveni Col·lectiu del Sector d'Olis i els seus Derivats per a les Províncies de Castelló i València (Codi: 78389898192885).
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7060

Data del DOGV
:   04-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6578


Data del document
:   04-06-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * Castelló de la Plana
    * València
    * conveni col·lectiu

RESOLUCIÓ de 4 de juny de 2013, de la Subdirecció General de Relacions Laborals, per la qual es disposa el registre i la publicació del text del Conveni Col·lectiu del Sector d'Olis i els seus Derivats per a les Províncies de Castelló i València (Codi: 96702387128804). [2013/6578]  
Vist el text del Conveni Col·lectiu del Sector d'Olis i els seus Derivats per a les Províncies de Castelló i València, subscrit per la comissió negociadora integrada, d'una part, per l'organització empresarial Federació Empresarial d'Agroalimentació de la Comunitat Valenciana (FEDACOVA) i, d'una altra, pels sindicats Comissions Obreres (CCOO) i Unió General de Treballadors (UGT), i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resolc:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 4 de juny de 2013.- El subdirector general de Relacions Laborals: Reyes Maximiliano Coronado Coronado.  
  
  
  
CONVENI COL·LECTIU DEL SECTOR D'OLIS I ELS SEUS DERIVATS PER A LES PROVÍNCIES DE CASTELLÓ I VALÈNCIA  
  
Índex:  
  
Capítol I   
Article 1. Àmbit d'aplicació   
Article 2. Àmbit territorial   
Article 3. Àmbit personal   
Article 4. Vigència   
Article 5. Compensació i absorció   
Capítol II   
Article 6. Plus d'assistència   
Article 7. Salari base   
Article 8. Pagues extraordinàries   
Article 9. Participació en beneficis   
Article 10. Proporcionalitat pagues extres   
Article 11. Taula salarial   
  
Capítol III   
Article 12. Jornada laboral   
Article 13. Vacacions   
Article 14. Llicències retribuïdes per a exàmens   
Article 15. Excedències   
Article 16. Roba de treball   
Article 17. Defunció   
Article 18. Revisió mèdica   
Article 19. Malalties i accidents   
Article 20. Igualtat   
Article 21. Garanties d'ocupació   
Article 22. Actuació i garanties sindicals   
Article 23. Informació al treballador   
Article 24. Seguretat i higiene   
Article 25. Quota sindical   
Article 26. Assegurança d'accidents   
Article 27. Inaplicació salarial   
Article 28. Antiguitat   
Article 29. Ajuda familiar   
Article 30. Contractació   
Article 31.Contracte de formació   
Article 33. Classificació professional   
Article 34. Règim disciplinari   
Article 35. Salari mínim de conveni   
Article 36. Premi de fidelitat   
Article 37. Comissió Paritària   
Disposicions finals   
Disposició final primera. Remissió a fonts legals   
Disposició final segona   
  
CAPÍTOL I  
  
Article 1. Àmbit d'aplicació  
El present conveni serà aplicable i regularà les relacions de treball en les activitats que a continuació se citen: destil·leries de glicerina, almàsseres, refineries d'oli, mòlta de llavors oleaginoses, hidrogenadores, magatzemistes d'oli, envasadores, estacions de càrrega i descàrrega i extracció de llavors.  
  
Article 2. Àmbit territorial  
Este conveni serà de compliment obligatori per a les esmentades empreses situades en el territori de les províncies de Castelló i València.  
  
Article 3. Àmbit personal   
Estes normes seran aplicables a tots els treballadors que presten servicis per compte de les empreses dedicades a les activitats ressenyades en l'article 1r, tant fixos com eventuals, així com els que d'ara en avant hi ingressen, sense cap excepció més que la determinada per l'Estatut dels Treballadors i la resta de legislació aplicable.  
  
Article 4. Vigència  
Este conveni tindrà una vigència de tres anys, des del primer de gener de 2012 fins al 31 de desembre de 2014, prorrogable per reconducció tàcita, tret que hi haja denúncia expressa de qualsevol de les parts amb un mes d'antelació a l'expiració del conveni.  
  
Article 5. Compensació i absorció   
Les condicions pactades en este conveni són compensables en la seua totalitat amb les que anteriorment regisquen per qualsevol causa i formen un tot orgànic i individual, i als efectes de la seua aplicació pràctica seran considerades globalment en còmput anual.  
Tenint en compte la naturalesa del conveni, les disposicions legals o convencionals futures que impliquen variació econòmica en tots o qualsevol dels conceptes retributius existents, únicament tindran eficàcia si globalment considerades i en còmput anual superen el nivell d'este.  
  
Garantia ad personam: no obstant allò disposat anteriorment, si alguna empresa o treballador determinat té establides condicions que en el seu conjunt superen les d'este conveni, seran respectades en la quantia que sobrepassen este conjunt.  
  
CAPÍTOL II  
  
Article 6. Plus d'assistència   
Este plus s'abonarà per cada un dels dies efectivament treballats i en la quantia determinada en la columna corresponent a la taula salarial per als treballadors amb pagament de salari de freqüència mensual, l'import de la taula corresponent a un mes natural.  
  
Article 7. Salari base  
És la part de retribució fixada per unitat de temps i que servirà per a calcular-hi els distints complements salarials en la forma percentual, amb la sola excepció del plus d'assistència. Este salari base és determinat en la taula salarial en dos accepcions: mensual i diària.  
  
  
Article 8. Pagues extraordinàries   
Tant el personal tècnic com a administratiu, subaltern i obrers, tindran dret a percebre dos pagues extraordinàries de trenta dies cada una d'elles, el quinze de juliol que es denomina paga d'estiu i el vint-i-dos de desembre, paga de Nadal, i una paga de quinze dies en la festivitat de Sant Josep, és a dir, el dènou de març. L'import de les dites pagues es calcularà sumant el salari base, el plus d'assistència, prorratejant el nombre de dies en les categories de pagament diari i pel seu import en les de pagament mensual, més la nocturnitat, si és procedent, i l'antiguitat.  
Els períodes de meritació seran en la paga d'estiu de l'1 de gener al 30 de juny; en la paga de Nadal de l'1 de juliol al 31 de desembre.  
La paga de Sant Josep tindrà un període de meritació anual, que serà de l'1 de març al 28 de febrer.  
  
Article 9. Participació en beneficis  
Tot el personal afectat per este conveni, percebrà pel concepte de participació en beneficis una quantitat equivalent al 10 per cent dels salaris de la taula salarial, incrementats amb el complement d'antiguitat, i segons la fórmula que a continuació s'indicarà en este mateix article. Este complement pot fer-se efectiu conjuntament amb els salaris base.  
  
Fórmula explicativa: salaris base dies percebuts, més salaris base percebuts en les pagues extres d'estiu, Nadal i març, més l'antiguitat percebuda, tant en un concepte com en un altre, i sobre el total percebut es pot obtindre el deu per cent.  
Per a aquelles empreses que desitgen abonar la paga de beneficis d'una sola vegada, hauran de realitzar l'abonament tenint com a data límit la del 31 de març de l'any següent a la creació d'este dret.  
  
Article 10. Proporcionalitat pagues extres   
Al personal que ingresse o cesse en l'any natural se li abonaran les pagues extraordinàries i de beneficis en proporció al temps treballat dins de l'exercici, ja que els dies esmentats en les pagues indicades en el present capítol ho són per al personal que treballe durant dotze mesos.  
  
Article 11. Taula salarial   
Serà, per a la vigència durant el 2012, la que figura en l'annex I d'este conveni.  
La resta dels conceptes econòmics que no figuren en la taula salarial i que han sigut descrits en els distints articles d'este conveni, seran incrementats en el 0,50 %.  
Per al segon any de vigència, les taules salarials s'incrementaran el primer de gener el 0,6 %.  
Per al tercer any de vigència, les taules salarials s'incrementaran el primer de gener el 0,7 %.  
Finalitzats cada un dels tres anys de vigència del conveni, si la taxa de variació anual de l'IPC general espanyol del mes de desembre de cada un dels tres anys és superior a la taxa de variació anual de l'IPC harmonitzat de la Zona Euro en el mateix mes, llavors es prendrà esta última per a calcular l'excés. Si es produïx este fet, la quantitat resultant s'aplicaria en una vegada. Si el preu mitjà internacional en euros del petroli Brent en el mes de desembre és superior en un 10 % al preu mitjà del mes de desembre anterior, per a calcular l'excés esmentat es prendran com a referència els indicadors d'inflació mencionats excloent en ambdós els carburants i combustibles.   
L'abonament de les possibles diferències per l'aplicació del present conveni en matèria de salaris es liquidarà per les empreses en un termini de tres mesos a partir de la publicació del present conveni o de les seues revisions salarials.  
  
CAPÍTOL III  
  
Article 12. Jornada laboral   
S'establix una jornada laboral de 1.784 hores, que seran distribuïdes setmanalment de dilluns a divendres, tret dels servicis de manteniment, neteja i control de qualitat de procés. L'organització de l'horari serà, segons les empreses amb audiència dels afectats i en presència del Comité d'Empresa o delegats de personal.  
Els servicis de manteniment, neteja i control de qualitat de procés que hagen d'assistir un dissabte cobraran les hores extraordinàries treballades amb un increment del 100 % sobre el preu hora ordinària.  
Les empreses que disposen de personal de manteniment electromecànic, en règim de plena disponibilitat, abonaran al personal d'este règim i per este mateix concepte, l'import brut mensual de 165,86 euros.  
  
A més, si amb motiu d'assistència haguera de fer desplaçaments al centre de treball, s'abonarà per cada un d'ells l'import brut de 3 hores extraordinàries del seu salari en concepte de gastos de desplaçament.  
  
En tot cas, per a tindre reconegut el règim de plena disponibilitat, l'empresa ho ha de fer constar per escrit dirigit als treballadors afectats.  
  
La condició pactada és absorbible en la seua totalitat amb les que anteriorment regisquen per este concepte o altres anàlegs, amb les quals forma un tot orgànic i individual, i als efectes de la seua aplicació pràctica seran considerades en còmput anual.  
  
Article 13. Vacacions   
Tot el personal afectat pel present conveni, tindrà dret al gaudi de 30 dies naturals. Les vacacions es faran entre l'u de juny i el trenta de setembre. Al salari base s'abonarà la part proporcional del plus d'assistència, més el plus d'antiguitat i beneficis.  
  
Quan les necessitats del servici i a instància de les empreses hagen de fer-se vacacions fora del període designat en el paràgraf anterior, el treballador percebrà una compensació d'un 20 per cent del salari base en els dies que queden fora del període ressenyat.  
Així mateix, es respectarà qualsevol pacte individual entre l'empresa i el treballador respecte a la data de gaudi de les vacacions. Tot això és aplicable a aquells treballadors que acrediten un període superior a un any de servici en l'empresa, i els que no porten un any, la part proporcional que els corresponga en raó del temps treballat.  
El personal que treballe a torns percebrà en concepte de torn la quantitat de 30,19 euros en el moment d'eixir de vacacions.  
  
Article 14. Llicències retribuïdes per a exàmens   
Els treballadors que formen part de les plantilles d'empreses afectades pel present conveni i que es troben en cursos organitzats en centres oficials o reconeguts pel Ministeri d'Educació i Ministeri d'Investigació i Universitats per a l'obtenció de títol acadèmic, segons la Llei General d'Educació tindrà dret als permisos retribuïts necessaris pel temps màxim de 80 hores a l'any, per a concórrer a exàmens i la resta de proves d'aptitud, sense alteració ni disminució dels seus drets laborals.  
  
En tot cas per a l'exercici d'este dret, el treballador haurà de justificar fefaentment per mitjà d'una certificació acadèmica adequada, amb antelació mínima de 48 hores, i després de les dites proves, la necessitat d'assistència respectivament.  
Igualment, el treballador disposarà de les hores necessàries, retribuïdes amb un màxim de 30 hores a l'any, per a assistir a la realització d'exàmens definitius per a l'obtenció del permís de conduir, per a la qual cosa haurà de justificar en els mateixos termes del paràgraf anterior la necessitat i realització de les dites proves.  
  
Article 15. Excedències  
a) L'excedència podrà ser voluntària o forçosa. La forçosa, que donarà dret a la conservació del lloc i al còmput de l'antiguitat de la seua vigència, es concedirà per la designació o elecció per a un càrrec públic que impossibilite l'assistència al treball. El reingrés haurà de ser sol·licitat dins del mes següent al cessament en el càrrec públic.  
b) El treballador amb una antiguitat en l'empresa almenys d'un any té dret que se li reconega la possibilitat de situar-se en excedència voluntària per un termini no menor a quatre mesos i no major de cinc anys. Este dret només podrà ser exercit una altra vegada pel mateix treballador si han transcorregut quatre anys des del final de l'anterior excedència.  
c) Els treballadors tindran dret a un període d'excedència de duració no superior a tres anys per a la cura de cada fill, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa.  
  
També tindran dret a un període d'excedència, de duració no superior a dos anys, tret que s'establisca una duració major per negociació col·lectiva, els treballadors per a atendre la cura d'un familiar, fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix, i no exercisca activitat retribuïda.  
L'excedència prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, l'inici d'esta donarà fi al que, si és el cas, s'estava disfrutant.  
El període en què el treballador romanga en situació d'excedència, d'acord amb el que establix este article, serà computable als efectes d'antiguitat, i el treballador tindrà dret a l'assistència a cursos de formació professional, a la participació dels quals haurà de ser convocat per l'empresari, especialment en ocasió de la seua reincorporació.  
  
Durant el primer any tindrà dret a la reserva del seu lloc de treball. Transcorregut el dit termini, la reserva quedarà referida a un lloc de treball del mateix grup professional o categoria equivalent.  
d) Així mateix podran sol·licitar el seu pas a la situació d'excedència en l'empresa els treballadors que exercisquen funcions sindicals d'àmbit provincial o superior mentres dure l'exercici del seu càrrec representatiu.  
e) El treballador excedent conserva només un dret preferent al reingrés en les vacants d'igual o semblant categoria a la seua que hi haja o es produïsquen en l'empresa.  
f) La situació d'excedència podrà estendre's a altres supòsits col·lectivament acordats, amb el règim i els efectes que allí es prevegen.   
  
  
Article 16. Roba de treball   
Les empreses subjectes al conveni facilitaran anualment al seu personal que d'acord amb la seua condició professional facen faenes que n'exigisquen l'ús, la roba de treball següent:  
a) Dos bates i dos còfies.  
b) Dos camises, dos pantalons i una jaqueta curta.  
Així mateix, es facilitaran les peces de roba, bótes i elements necessaris d'acord amb la legislació vigent en la matèria.   
En tots els casos, el personal a qui se li assigne la roba de treball està obligat a la seua cura, conservació i devolució si causa baixa en l'empresa, per això, es considerarà imprudència en l'acte de servici la no utilització o ús inadequat de les peces que d'acord amb este article li siguen entregades, així com de qualssevol altres, que d'acord amb la Llei de Prevenció de Riscos Laborals i normes concordants li puguen ser proporcionades.  
  
Article 17. Defunció   
En cas de mort d'algun treballador, qualsevol que en siga la causa, l'empresa abonarà als seus hereus la quantitat corresponent a l'import de 45 dies de la retribució del difunt, amb els complements personals inclosos.  
  
Article 18. Revisió mèdica   
Les empreses subjectes a l'aplicació del conveni que no tinguen establit un servici mèdic d'empresa propi o mancomunat, efectuaran als seus treballadors fixos en plantilla una revisió mèdica anual que haurà d'anar acompanyada del corresponent informe a l'interessat.  
  
La revisió es durà a terme en horari laboral o a compte d'este.  
  
Article 19. Malalties i accidents   
Les empreses complementaran als treballadors en situació de baixa per IT fins al 90 per cent de les prestacions percebudes pels treballadors de la Seguretat Social a partir del vint-i-uné dia, tenint en compte que el total de la percepció no podrà superar el salari real cobrat pel treballador. Així mateix, les dites empreses es reservaran durant tot el període de baixa per les assenyalades causes el dret a establir un diagnòstic establit pels facultatius que designen. Les despeses que la revisió mèdica ocasione seran al seu càrrec. En el cas que este segon diagnòstic siga contrari, el treballador perdrà automàticament el dret a la percepció del plus.  
  
Quan la falta d'assistència estiga motivada per accident de treball, malaltia professional o d'origen comú, però done lloc a una hospitalització, les empreses podran enviar els accidentats o malalts a un reconeixement mèdic, que serà dut a terme per un metge designat per estes, i que certificarà l'estat de curació.  
Quan per raó de malaltia, el treballador necessite l'assistència a consulta mèdica en hores coincidents amb les de la seua jornada laboral, les empreses concediran sense pèrdua de retribució el permís corresponent pel temps necessari a esta finalitat. El treballador n'haurà de presentar el justificant, amb un volant visat pel facultatiu.  
Quan la situació d'IT es derive d'accident de treball o malaltia professional, les empreses complementaran les prestacions percebudes pel treballador a fi que este perceba el 100 % del salari real.  
  
  
Article 20. Igualtat   
1. Les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, hauran d'adoptar mesures dirigides a evitar qualsevol tipus de discriminació laboral entre dones i hòmens, mesures que hauran de negociar i, si és el cas, acordar amb els representants legals dels treballadors en la forma que es determine en la legislació laboral.  
2. En el cas de les empreses de més de dos-cents cinquanta treballadors, les mesures d'igualtat a què es referix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i contingut establits en este capítol, que haurà de ser així mateix objecte de negociació en la forma que es determine en la legislació laboral.  
  
3. Sense perjuí del que disposa l'apartat anterior, les empreses hauran d'elaborar i aplicar un pla d'igualtat quan així s'establisca en el conveni col·lectiu que siga aplicable, en els termes que s'hi preveja.  
  
4. Les empreses també elaboraran i aplicaran un pla d'igualtat, després d'una negociació o consulta, si és el cas, amb la representació legal dels treballadors i treballadores, quan l'autoritat laboral haja resolt en un procediment sancionador la substitució de les sancions accessòries per l'elaboració i aplicació d'este pla, en els termes que es fixen en l'acord.  
  
5. L'elaboració i implantació de plans d'igualtat serà voluntària per a les altres empreses, després de la consulta a la representació legal dels treballadors i treballadores.  
  
Article 21. Garanties d'ocupació   
En cas de detenció del treballador, i fins que no recaiga una sentència ferma, l'empresa reservarà el seu lloc de treball durant este període i no tindrà l'obligació de prestar-hi treball, sense dret a retribució ni cotització, ja que el contracte es troba en suspensió. Perquè este dret puga ser invocat pel treballador, és condició indispensable que ho comunique de forma eficaç a l'empresari, en un termini màxim de 120 hores a partir de la detenció.  
  
La reincorporació haurà de fer-se dins dels quinze dies següents al cessament de la detenció i caldrà un preavís a l'empresari, també en informe de 72 hores abans del retorn. Transcorreguts els quinze dies sense que s'haja produït la reincorporació, s'entendrà que el treballador dóna per resolt el contracte de treball.   
L'empresa, durant el període de suspensió assenyalat, podrà contractar amb caràcter interí un treballador per a substituir el detingut.  
  
Article 22. Actuació i garanties sindicals   
Per al temps invertit pels representants sindicals en l'exercici dels seus càrrecs, caldrà ajustar-se al que disposa l'Estatut dels Treballadors. Les hores que li corresponen a un delegat es podran acumular a favor d'un altre, sempre que el qui les cedisca comunique fefaentment a l'empresa la renúncia de les seues hores i en favor de qui s'han d'acumular.  
Així mateix, les empreses donaran facilitats perquè el treballador que pertanga a una central sindical, i estiga autoritzat per ella, puga gestionar el cobrament dins de l'empresa, i fora de les hores del seu treball, de les quotes sindicals que corresponguen abonar als treballadors afiliats a esta central sindical.  
  
Article 23. Informació al treballador   
L'empresa facilitarà a títol individual, a tot treballador que ho sol·licite, una certificació acreditativa de la seua qualificació professional, remuneració i antiguitat en l'empresa.  
  
Article 24. Seguretat i higiene   
Els delegats de personal i el comité d'empresa entendran en tot el que es referix a la prevenció d'accidents i seguretat i higiene en el treball. A este efecte, i de comú acord amb les empreses, aportaran l'estructura més adequada a la importància i característica del centre de treball. Es reuniran com a mínim mensualment i podran demanar l'assessorament del personal tècnic i sanitari que estimen oportú.  
Quant a la consideració dels corresponents plusos de toxicitat, perillositat i penositat, les empreses posaran els mitjans suficients que per a cada necessitat calga, en relació al seu càlcul o mesurament dels ja esmentats supòsits, que disposen en la seua pròpia organització o que els siguen requerits en virtut de la normativa legal existent.  
  
Article 25. Quota sindical   
Les empreses descomptaran en nòmina la quota sindical d'aquells treballadors que així ho indiquen de forma personal.  
La dita deducció s'efectuarà en les empreses, en la mesura que els sistemes informàtics de cada una d'elles, s'adapte als seus respectius programes per a esta exigència.  
  
Article 26. Assegurança d'accidents   
Les empreses afectades pel present conveni subscriuran individualment una pòlissa col·lectiva d'accidents de treball que garantiran les indemnitzacions següents:  
- 6010,12 euros, en cas de defunció.  
- 6010,12 euros, en cas d'incapacitat permanent absoluta.  
Les dos contingències s'entenen com a derivades d'accident de treball.  
  
Article 27. Inaplicació del conveni col·lectiu  
El procediment per a iniciar la inaplicació d'este conveni col·lectiu serà el següent:  
1. L'empresa que decidisca iniciar la inaplicació del conveni haurà de comunicar a la Comissió Paritària del present conveni l'obertura del procediment, i al temps d'iniciar el període de consultes remetrà la documentació econòmica pertinent i la justificació econòmica de la mesura que proposa, sempre dirigida al manteniment de l'ocupació.  
  
En la proposta d'inaplicació hauran de figurar clarament les noves condicions de treball i la seua duració, que seran revisables anualment, llevat d'un pacte en contra, i tindran com a màxim la duració del present conveni col·lectiu.  
2. El període de consultes haurà de tindre una duració no superior a quinze dies. Este període versarà sobre les causes motivadores de la proposta empresarial i sobre la possibilitat d'evitar o reduir els seus efectes, així com les mesures necessàries per a atenuar els seus efectes per als treballadors i treballadores afectats, tenint sempre com a motivació última el manteniment dels llocs de treball.  
S'haurà de documentar la causa per mitjà de memòria explicativa relacionant les mesures de caràcter general que s'haja previst adoptar, en funció de la causa que s'hi al·legue.  
També les empreses podran procedir a inaplicar el règim salarial previst en el present conveni col·lectiu, quan estes tinguen una disminució persistent del seu nivell d'ingressos o la seua situació i perspectives econòmiques puguen veure's afectades negativament com a conseqüència de tal aplicació, cosa que afectaria les possibilitats de manteniment de l'ocupació.  
3. La interlocució per a esta negociació seran les seccions sindicals, quan així ho acorden, o bé la representació unitària dels treballadors i treballadores. En cas de no existir representació legal dels treballadors i treballadores, se n'atribuirà la representació legal en proporció a la representativitat dels sindicats firmants del present conveni, tret d'un acord en contra. Esta comissió serà com a mínim de tres membres. L'empresari podrà atribuir la seua representació a FEDACOVA, organització empresarial firmant d'este conveni.  
  
Els acords es prendran per majoria simple.  
4. Després del període de consultes, l'acord haurà de remetre's a la Comissió Paritària del Conveni Col·lectiu dins dels set dies següents a la seua consecució, amb la relació expressa de les noves condicions de treball a aplicar en l'empresa.   
5. Si no hi ha acord, després de la realització del període de consultes, s'haurà de sotmetre la discrepància a la Comissió Paritària del Conveni Col·lectiu, que disposarà d'un màxim de set dies per a pronunciar-se, a comptar del dia del requeriment. Si hi ha acord de la Comissió Paritària, totes les parts negociadores hi estaran sotmeses.  
En cas de discrepància, esta decidirà sotmetre-ho a l'arbitratge o mecanismes recollits en el V Acord de Solució Extrajudicial de Conflictes Laborals de la Comunitat Valenciana (DOCV 08.07.2010) o posteriors. En cas de no arribar a un acord o laude arbitral, es donarà la discrepància per no resolta als efectes legals oportuns.  
La Comissió Paritària estarà obligada a tractar i mantindre en la major reserva la informació rebuda i les dades a les quals hagen tingut accés com a conseqüència del que establixen els paràgrafs anteriors, i observarà per consegüent respecte de tot això sigil professional.   
  
Article 28. Antiguitat  
Les parts van acordar en el conveni 98/00, la desaparició del concepte d'antiguitat, no obstant això, a fi de respectar els drets adquirits es va acordar crear en els fulls de salaris un nou concepte denominat «antiguitat consolidada», l'import del qual no serà absorbible ni compensable.  
  
Article 29. Ajuda familiar  
S'establix en concepte d'ajuda familiar, una gratificació de 239,59 euros per any per a aquells treballadors que tinguen fills discapacitats.  
  
  
Article 30. Contractació  
S'amplia el termini de duració per als contractes per circumstàncies de la producció previstos en l'article 15, apartat b, de l'Estatut dels Treballadors, a 12 mesos dins d'un període de 18 mesos. A la finalització d'estos contractes, el treballador tindrà dret a la indemnització legalment establida.  
  
Article 31. Contracte de formació   
Les empreses podran realitzar este tipus de contractes per tal de proporcionar al treballador la formació teòrica i pràctica necessària per a l'exercici adequat d'un ofici o lloc de treball qualificat.  
Este contracte només podrà fe-se amb treballadors entre 16 i 21 anys d'edat que no tinguen titulació suficient per a realitzar un altre tipus de contractes formatius.  
La duració del contracte serà com a mínim de sis mesos i com a màxim de dos anys. Conclòs el primer any de vigència, les pròrrogues que es realitzen fins a esgotar el període màxim podran ser de sis mesos.  
  
El temps dedicat a la formació teòrica serà del 15 per cent de la jornada màxima prevista en el present conveni i es durà a terme alternant-se amb el treball efectiu.  
Per tal de fer efectiva la formació del treballador, l'empresa assignarà un tutor amb la suficient experiència i qualificació per a garantir l'aprenentatge objecte del contracte. Cada tutor no podrà tindre davall la seua tutela més de tres aprenents.  
El primer i segon any s'aplicaria el 80 per cent d'estes quantitats.  
  
No hi haurà distinció entre els menors que tinguen 16 anys complits i els majors d'esta edat.  
  
Article 32. Permisos  
El treballador, amb un avís i justificació previs, podrà absentar-se del treball, amb dret a remuneració, per algun dels motius i pel temps següent:  
a) Setze dies per matrimoni.  
b) Tres dies en els casos de naixement de fills, malaltia greu que comporte hospitalització o intervenció quirúrgica amb anestèsia total, o defunció de parents fins al segon grau de consanguinitat o afinitat. Quan per eixe motiu, el treballador necessite fer un desplaçament a este efecte, el termini serà de quatre dies.  
c) Un dia per trasllat del domicili habitual.  
d) Els altres previstos en l'article 37, apartats 3 i 4 de l'Estatut dels Treballadors.  
e) Els treballadors, per lactància d'un fill menor de nou mesos, tindran dret a una hora d'absència del treball, que podran dividir en dos fraccions o acumular-les al principi o final de la jornada.  
La duració d'esta jornada s'incrementarà proporcionalment en els casos de part múltiple. Qui exercisca este dret, per la seua voluntat, podrà substituir este dret per una reducció de la jornada normal en mitja hora amb la mateixa finalitat, o bé es podrà acumular esta hora de lactància, amb l'acord previ i amb consentiment de l'empresa, en jornades completes en còmput de 14 dies laborables, sempre que el permís comence a disfrutar-se immediatament després de finalitzat el període de descans per maternitat. Este permís podrà ser disfrutat indistintament per la mare o el pare en el cas que ambdós treballen.  
  
Article 33. Classificació professional  
Grups professionals. Queden establits els grups professionals en funció de les aptituds, titulacions i contingut general de les prestacions. Les distintes categories professionals quedaran incloses en cada un d'ells segons la titulació i funcions.  
La retribució serà la fixada en la seua categoria. La categoria serà determinada per la prevalença en la funció.  
I. Grup personal tècnic administratiu i mercantil.  
Queden inclosos en este grup els subgrups professionals següents:  
  
A) Tècnics:  
1. Tècnics amb títol universitari superior. Queden incloses dins d'este subgrup professional les categories següents:  
Director tècnic: li correspon l'alta direcció de tots els servicis de l'empresa.  
Tècnics: són els qui, amb un títol superior professional, exercixen en l'empresa funcions pròpies d'este.  
2. Tècnics amb títol universitari de grau mitjà. Queden incloses dins d'este subgrup professional les categories següents:  
- Enginyers i pèrits: s'inclouen en esta categoria els qui amb este títol exercixen en les empreses les funcions pròpies d'este.  
- Mestres industrials: són aquells que havent realitzat els estudis necessaris, exercixen funcions tècniques de qualsevol orde.  
- Ajudants tècnics sanitaris: són aquells, que en possessió del títol corresponent, exercixen la seua professió en les empreses del sector, tenint com a missió específica, derivada de la seua condició professional, l'assistència sanitària i d'urgència al seu personal.  
- Graduats socials: són els qui, en possessió del corresponent títol, assessoren l'empresa i els seus treballadors en matèria laboral, de seguretat social i altres connexes.  
- Treballadors socials: són aquells que, posseint el corresponent títol expedit pel ministeri exercixen en les empreses funcions com les d'organització de colònies per a fills de treballadors, centres d'ajuda a la promoció del treballador, i estudi del medi en què conviu. Aconsellen la forma en què pot millorar-se, tracten d'ajustar el treballador al medi ambient en què ha de discórrer la seua vida i treball, l'ajuden a resoldre problemes i li donen orientació i assessorament en els aspectes més diversos, siguen de tipus laboral o familiar.  
  
3. Tècnics no titulats o amb títol no universitari. Queden incloses dins d'este subgrup professional, les categories següents:  
- Contramestres o caps de taller: són els qui tenint coneixements de cultura general i capacitat suficient, a les ordes immediates d'un tècnic de categoria superior, tenen comandament directe sobre el personal manual de la fàbrica. La seua missió és la vigilància i inspecció de les distintes fases de fabricació, observar i cuidar el funcionament dels distints òrgans de què es compon i respondre de la disciplina del personal, distribució del treball, de la seua bona execució, reposició de peces i conservació de les instal·lacions.  
S'inclouen dins d'esta categoria els mestres refinadors d'oli.  
  
Delineants projectistes: són els empleats tècnics que dins de l'especialitat a què es dedique la secció en què presten els seus servicis projecten o detallen allò que els indica l'enginyer o tècnic davall les ordes dels quals estan, o el qui, sense tindre superior immediat, realitza allò que personalment conceba, segons les dades i condicions tècniques exigides pels clients, les empreses o la naturalesa de les obres. Han d'estar capacitats per a dirigir muntatges, alçar plànols topogràfics dels emplaçaments de les obres a estudiar o muntar i replantejar-les. Dins de totes estes funcions les principals són: estudiar qualsevol classe de projectes, desenrotllar l'obra que haja de construir-se i preparar les dades necessàries que puguen servir de base a les ofertes que es facen. Esta categoria s'equipararà salarialment a la d'oficial de primera administratiu.  
- Delineant: és el lloc capaç de desenrotllar projectes senzills, alçaments de plànols de conjunt i detall, siguen del natural o d'esquemes i avantprojectes estudiats; croquisació de maquinària en conjunt, especejament de plans, comandes de materials per a consultes i obres que hagen d'executar-se, interpretació de plans, cubicacions i transportació de major quantia, càlcul de resistència de peces, de mecanismes o estructures mecàniques, després del coneixement de les condicions de treball i esforç a què estan sotmeses. Esta categoria s'equipararà salarialment a la d'oficial de segona administratiu.  
  
- Analistes: són aquells que fan en els laboratoris les anàlisis diàries necessàries en la indústria. Del treball efectuat, n'han de respondre davant dels seus caps.  
- Auxiliars de laboratori: són els qui duen a terme funcions senzilles, com manipulació de mostres, etcètera, i ajuden els seus superiors en treballs elementals que poden tindre una ràpida comprovació i sempre davall la seua vigilància.  
B) Administratius  
Tenen este caràcter els qui exercixen en les empreses funcions administratives o d'oficina. Es reconeixen les categories següents:  
- Caps de primera: són els empleats proveïts o no de poder, que assumixen l'orientació i responsabilitat dins de l'empresa de diverses seccions o negociats.  
Tindran la categoria de caps de primera els inspectors de sucursals i els caps de comptabilitat.  
- Caps de segona: són els qui tenen a càrrec seu, proveïts o no de poder, l'organització, distribució i realització dels treballs d'una secció o negociat determinat.  
- Oficials de primera: són els qui a les immediates ordes dels caps de primera o segona, si els hi ha, executen els treballs de màxima responsabilitat relacionats amb el servici que exercixen, així com tots aquells altres que requerisquen, per a la seua total i perfecta execució. Tenen la suficient capacitat per a resoldre per iniciativa pròpia les dificultats que sorgisquen en l'exercici de la seua comesa.  
S'inclouen en esta categoria a títol enunciatiu, els corresponsals no subjectes a minutes dictades pels seus superiors; empleats de comptabilitat que tinguen a càrrec seu els llibres superiors d'esta, balanços, etcètera, caixers de cobraments i pagaments sense firma ni fiança; encarregats d'estudiar costos de producció i venda i encarregats de seccions de Transport de mercaderies.  
- Oficials de segona: són els empleats que a les ordes dels seus superiors desenrotllen amb tota responsabilitat i eficàcia els treballs que se'ls encomanen corresponents a la secció o negociat a què pertanguen.  
  
S'inclouen en esta categoria, a part dels que els corresponga per aplicació del que disposa el paràgraf anterior, els corresponsals subjectes a minutes dictades pels seus superiors; taquimecanògrafs en idioma nacional.  
- Auxiliars: són els empleats majors de 18 anys, que amb la capacitat necessària col·laboren amb els oficials en treballs de menor importància.  
C) Personal mercantil  
Queden incloses dins d'este subgrup professional les categories següents:  
- Viatjant: és l'empleat que al servici d'una sola empresa fa habitualment el seu treball fora de la província, sense perjuí que circumstancialment ho faça dins, segons la ruta prèviament assenyalada. Este treball consistix a oferir articles, prendre notes de les comandes, informar els clients, transmetre els encàrrecs rebuts i cuidar del seu compliment fora del temps dedicat als viatges, sense detriment de la seua dignitat professional.  
- Corredor de plaça: és l'empleat d'una sola empresa que d'una manera habitual du a terme les mateixes funcions atribuïdes al viatjant en establiments o cases particulars de la província en què radica l'establiment al servici de les quals està.  
- Dependent: és l'empleat major de 18 anys, encarregat d'efectuar les vendes amb coneixements pràctics dels articles el despatx dels quals li està confiat; haurà de cuidar el recompte de les mercaderies per a sol·licitar la seua reposició en temps oportú i de la seua exhibició en aparadors i vitrines.  
II. Grup personal especialista i no qualificat.  
Queden incloses dins d'este grup professional les categories següents:  
- Mestres: són els treballadors que tenen sota la seua responsabilitat, d'una manera permanent, la direcció de les operacions pròpies de la indústria, sent els caps de personal obrer. En les indústries de poca importància la seua labor no es limitarà a la sola labor de direcció, sinó que prendrà part activa en les funcions manuals de la indústria.  
En este grup estaran inclosos, entre altres, els denominats mestres d'almàssera, de margarines i greixos comestibles, de màquines de mòlta, d'extractores, de desdobladores, de destil·leries de glicerina, d'hidrogenadores, d'estearines, de greixos industrials i de salsa maionesa, hibernadores, els boters i els de capacitat inferior a mil quilos. Les empreses no estaran obligades a classificar com a mestres els encarregats de les diferents activitats, si bé podran ser exercits estos llocs per oficial de primera com auxiliar del mestre.  
- Oficial de primera: és el treballador que, dominant un dels oficis propis de les indústries d'oli, de les olives o els seus auxiliars, el practica i aplica amb tal grau de perfecció que no sols li permet dur a terme treballs generals d'este, sinó aquells altres que suposen especial execució i delicadesa.  
Es consideraran compresos en este grup els següents:  
Els ajudants de tots els mestres que se citen en el paràgraf segon de l'apartat a), i també els dels mestres de refineria i de saboneria amb la classificació de contramestre, ja que pels seus coneixements i pràctica estan capacitats per a auxiliar i substituir els mestres en les seues pròpies comeses durant absències o relleus, també gaudiran de la condició de classificació d'oficials de primera el xòfer de camió amb carnet de primera; l'encarregat de caldera o generador de vapor, l'extractorista de pinyolada; el desodoritzador en la refineria; els manipuladors dels hidrogenadors; els maquinistes d'assecadors de pinyolada i manipuladors d'autoclau i de llavadors d'estearines i els desmargarinitzadors.  
  
- Oficial de segona: és el treballador que sense arribar a l'especialització exigida per al treball perfecte, executa els corresponents a un determinat ofici amb la suficient correcció i eficàcia i es troba en condicions de capacitació per a substituir l'oficial 1r. S'inclouen en este grup, entre altres, el conductor de vehicles amb carnet de segona; l'auxiliar dels extractoristas de pinyolada; el neutralitzador en la refineria; el tècnic d'aparells en les desdobladores; els manipuladors de premsa amb temperatura en estearina; els manipuladors d'emulsionadores en greixos comestibles i margarines i els manipuladors d'estratificadores de massa en les almàsseres.  
- Oficial de tercera: és el qui, havent realitzat l'aprenentatge d'un ofici no ha aconseguit encara els coneixements pràctics indispensables per a efectuar els treballs amb la correcció exigida a un oficial.  
S'inclouen en este grup, el descolorador en la refineria; els manipuladors de premsa, assecadors o estufes en les indústries del sabó; els tapadors de pots en els magatzems d'oli i indústries envasadores, els cellerers; els manipuladors de premsa sense temperatura en estearina; els premsistes en almàssera; els conductors de carretons elèctrics i els manipuladors d'homogenitzadores i tapadors amb màquines.  
Les professions no especificades amb anterioritat que corresponguen a oficis clàssics que puguen existir en les empreses del sector com ara fusters, pintors obrers, electricistes, manyans, metal·lúrgics en les seues diferents especialitats, s'ajustaran pel que fa a la classificació dels treballadors, a allò que s'ha establit per als professionals propis de la indústria reglamentada, i es distingiran per tant, aquells, segons el seu grau de capacitació, en mestres, oficials primers, segons, i tercers.  
  
Si algun entre ells assumix funcions de comandament i dirigix personalment els treballs dels altres professionals, amb perfecte coneixement de les labors que estos efectuen i amb responsabilitat directa sobre la seua disciplina i rendiment, serà equiparat, a tots els efectes, al mestre en la indústria reglamentada.  
- Ajudants especialistes: són els operaris que amb un període de pràctica exercixen funcions concretes i determinades que, sense constituir pròpiament un ofici, exigixen no obstant això, una certa atenció o especialització i no estan assignades a una altra categoria professional determinada.  
Estaran inclosos en esta categoria, entre altres, els omplidors d'envàs d'oli en els magatzems d'este producte; els tapadors d'envasos metàl·lics en greixos comestibles i margarines, els tapadors en la indústria oliverera; els omplidors i tapadors en les indústries de salsa maionesa; els tapadors sense màquina; els fogoners en els assecadors de pinyolada; els encunyadors; els marcadors de blocs, manipuladors de talladores i batedores en la indústria del sabó; ajudants de fogoners; l'ajudant del tècnic d'aparells en les desdobladores; l'ajudant dels manipuladors en l'hidrogeneradora; els filtradors en magatzems d'oli i refineria; els manipuladors de molins; els manipuladors de termobatedores i llavadores de greixos industrials; els manipuladors de pastadores, refinadores i emmotladores en les indústries de greixos comestibles i margarines:  
  
- Els manipuladors de molí mesclador; els de cilindres refinadors: els d'emmotladores i agrumolladores, els de borumballadores en les indústries del sabó; els manipuladors de batedores en salsa maionesa, els de descarregadores d'extractores de pinyolada i l'ajudant de xòfer.  
- Peons: són els operaris majors de 18 anys encarregats d'executar labors per a la realització dels quals es requerix predominantment l'aportació d'un esforç físic.  
  
Article 34. Règim disciplinari   
1. Faltes:  
Es consideren faltes les accions o omissions que suposen crebant o desconeixement dels deures de qualsevol índole imposats per disposicions legals en vigor i en especial pel present conveni.  
  
Les faltes es classificaran en consideració a la seua importància, gravetat, transcendència i intencionalitat en lleus, greus i molt greus.  
Classificació de faltes lleus. Es consideren faltes lleus les següents:  
a) La falta de puntualitat en l'assistència al treball sense que hi haja causa degudament justificada. S'entén per falta de puntualitat el retard en la incorporació al lloc de treball superior a 5 minuts. En tot cas serà falta lleu l'excés de 15 minuts en la suma de temps de retards en un període de 30 dies.  
b) L'abandó del lloc de treball sense causa justificada, encara que siga per breu temps. Si com a conseqüència d'este abandó s'origina perjuí d'alguna consideració a l'empresa o és causa d'accidents als seus companys de treball, esta falta podrà ser considerada com a greu o molt greu, segons els casos.  
c) No notificar en el període d'un dia hàbil d'inassistència, la baixa corresponent d'IT, o la raó de la falta al treball per motius justificats.  
  
e) Les xicotetes negligències en la conservació del material, quan produïsquen algun menyscabament o pèrdua de caràcter lleu, així com el desorde en la utilització que provoquen retard o disminuïsca eficàcia en el treball.  
f) No comunicar a l'empresa el canvi de domicili amb la deguda antelació.  
g) Les discussions o altercats verbals produïts durant el temps de treball o en les instal·lacions de l'Empresa. Si estos fets produïxen escàndol notori, podran ser considerats com a faltes greus o molt greus, segons els casos.  
h) Faltar al treball 1 dia en el període de 6 mesos, sense causa degudament justificada.  
i) No atendre a qualsevol persona aliena a l'empresa i que tinga alguna relació productiva amb esta (comercials, proveïdors, compradors, clients, etcètera) amb la deguda diligència i correcció.  
Classificació de faltes greus.  
Es consideren faltes greus les següents:  
a) La inassistència al treball per 2 dies en el període de 6 mesos, sense causa degudament justificada.  
b) No comunicar els canvis experimentats en la família i que puguen afectar les obligacions o prestacions de la Seguretat Social en el termini de 5 dies des que es produïx el fet. Serà considerada com a falta molt greu l'ocultació maliciosa d'este tipus de dades.  
c) La simulació de malaltia o accident.  
d) No entregar el corresponent comunicat de baixa o confirmació per incapacitat de qualsevol tipus o maternitat en els 5 dies següents a produir-se el fet.  
e) La desobediència als superiors en qualsevol matèria relacionada amb el treball.  
f) Simular la presència d'un company de treball fitxant, firmant, parlant en nom seu o per qualsevol altre mitjà.  
g) La imprudència en actes de treball que implique perill d'ocasionar accidents lleus o menyscabaments de caràcter lleu en les instal·lacions.  
h) Realitzar, sense l'oportuna autorització, treballs particulars durant la jornada de treball o utilitzar mitjans materials de l'empresa per a ús propi.  
i) La reincidència en falta lleu encara que esta siga de naturalesa distinta dins del període de 2 mesos, sempre que hi haja hagut una comunicació escrita.  
j) Oposar resistència o realitzar ocultació a la inspecció personal, paquets o objectes amb els quals s'accedisca o isca dels llocs de treball o instal·lacions, quan esta es realitze per a protecció o seguretat del patrimoni empresarial o el d'altres treballadors.  
k) No fitxar o marcar en aparells de control a l'entrada o eixida del treball.  
l) La falta de cura o negligència en la conservació dels gèneres, materials, mercaderies o instal·lacions de l'empresa quan estos produïsquen dany de caràcter greu.  
m) La realització del treball sota els efectes de substàncies psicotròpiques, estupefaents o alcohol, quan es manifesten externament els efectes d'estes substàncies.  
n) L'ocultació de fets o faltes que el treballador haja presenciat, sempre que ocasione perjuí greu per a l'empresa, així com no advertir de forma immediata als caps qualsevol anomalia d'importància que s'observe en les instal·lacions.  
o) L'ocultació maliciosa d'errors o equivocacions que originen perjuí per a l'empresa.  
Classificació de faltes molt greus.  
Es consideren faltes molt greus les següents:  
a) La inassistència al treball per 3 dies d'un període de 90 dies naturals, o de 4 dies en un període de 5 mesos, sempre que no estiguen degudament justificades.  
b) El frau, deslleialtat o abús de confiança en les gestions encomanades i l'acceptació de favors o recompenses de qualsevol índole que supose perjuí dels interessos de l'empresa.  
c) El robatori, furt o la malversació de béns o interessos a l'empresa, companys de treball i a tercers quan estos es realitzen en les instal·lacions de l'empresa o en ocasió de la realització del treball.  
d) Fer desaparéixer, inutilitzar o causar desperfectes de forma intencionada en productes, maquinària, ferramentes, instal·lacions, efectes o documents de l'Empresa.  
e) Realitzar negociacions de comerç o indústria relacionades amb l'objecte de l'empresa, per compte propi o alié, sense expressa autorització d'esta.  
f) Violar el secret de la correspondència o documents reservats de l'empresa o dels treballadors, així com no guardar el secret degut sobre dades de reserva obligada.  
g) L'agressió física o verbal a superiors o companys de treball.  
L'abús d'autoritat dels caps i la seua ocultació, sense comunicar-ho als responsables de l'empresa.  
h) Originar injustificades i contínues baralles i litispendències amb els superiors o companys de treball.  
i) Fumar en llocs en què estiga expressament prohibit, quan esta prohibició estiga degudament anunciada.  
j) La disminució continuada i voluntària en el rendiment habitual o pactat en el treball.  
k) L'assetjament o les agressions contra la llibertat sexual dels companys de treball.  
l) La reincidència en falta greu, encara que esta siga de naturalesa distinta, si es produïx quan encara no han passat 6 mesos de la comissió de la primera, i sempre que hi haja hagut una comunicació escrita.  
m) La desobediència als superiors en matèria de treball que implique un crebant greu de la disciplina o un perjuí greu a l'empresa.  
  
n) La imprudència en acte de treball que implique un crebant greu a la disciplina o un perjuí greu a l'empresa.  
ñ) La imprudència en acte de treball que implique risc greu d'accident per al mateix treballador o els seus companys o perill greu per a la integritat de les instal·lacions de l'empresa.  
o) L'obstrucció total o parcial de qualsevol sistema de protecció o seguretat personal.  
p) La inobservança de les mesures de seguretat i higiene adoptades per l'empresa.  
2. Sancions:  
Les sancions que procedisca imposar en cada cas seran en funció del tipus de falta: lleu, greu o molt greu, segons s'establix a continuació i dins de les possibilitats que oferix cada classificació, atenent a la gravetat, transcendència i intencionalitat.  
Per faltes lleus:  
a) Amonestació verbal.  
b) Amonestació per escrit.  
c) Suspensió d'ocupació i sou d'1 a 5 dies.  
Per faltes greus:  
a) Suspensió d'ocupació i sou de 6 a 30 dies.  
b) Inhabilitació per un termini no superior a 5 anys per a l'ascens a categoria superior.  
c) Pèrdua del dret per a l'elecció del torn de vacacions següents.  
  
Estes sancions podran ser imposades de forma unitària o simultània.  
  
Per faltes molt greus:  
a) Suspensió d'ocupació i sou de 31 a 120 dies.  
b) Inhabilitació per un termini no superior a 8 anys per al pas a categoria superior.  
c) Pèrdua del dret per a l'elecció de torn de vacacions en els pròxims dos períodes de vacacions que corresponga disfrutar al treballador.  
  
d) Acomiadament disciplinari.  
Les sancions previstes en els punts a), b) i c) d'este apartat, podran ser imposades de forma unitària o simultània.  
Prescripció de la facultat de sancionar.  
La facultat de l'empresa per a sancionar prescriurà per a les faltes lleus en vint dies, per a les faltes greus en seixanta dies, i per a les faltes molt greus en 120 dies, a partir de la data en què aquella va ser sabedora dels fets que té com a conseqüència la falta.  
El Comité d'Empresa haurà de ser informat en aquells casos en què les sancions imposades siguen per faltes greus i molt greus.  
Premis.  
Les empreses establiran recompenses per al personal de les seues plantilles per bona conducta, especial laboriositat i altres qualitats excel·lents, i igualment, en favor dels que es distingisquen per iniciatives profitoses per a la mateixa empresa o per als seus companys.  
Els premis podran consistir en sobresous, quantitats aconseguides en metàl·lic, ampliació de vacacions, viatges, etcètera i portaran annexos la concessió de punts de preferències als efectes d'ascens de categoria.  
Amb independència d'allò que s'ha determinat anteriorment, s'establix un premi de permanència, que consistirà en l'abonament de l'import d'una mensualitat del salari i els seus complements personals a favor dels treballadors que complisquen vint-i-cinc anys de servici en l'empresa.  
El personal contractat per temporada percebrà este premi, per a la qual cosa es computaran els dies treballats que totalitzen 25 anys.  
  
Article 35. Salari mínim de conveni  
El salari mínim de conveni queda fixat en la quantitat de 21,43 € diaris, el dit salari haurà de modificar-se cada any amb el mateix increment que el conveni.  
  
Article 36. Premi de fidelitat   
S'establix un premi per cessament, consistent en un permís remunerat sense obligació de prestació de treball per part del treballador, que es percebrà per aquells treballadors que cessen en l'empresa per qualsevol causa excepte per acomiadament disciplinari declarat procedent.  
Este premi està vinculat a la fidelitat i trajectòria del treballador al llarg de la seua vida laboral dins de l'empresa.  
El treballador haurà de sol·licitar el permís anticipadament i per escrit amb la suficient antelació que permeta dur a terme efectivament el gaudi. A este efecte, la no observança d'esta regla perdrà el dret de gaudi si no hi ha temps material per a dur-lo a terme entre la sol·licitud i el cessament efectiu.  
Quan el cessament en l'empresa no siga imputable al treballador, per exemple acomiadament declarat improcedent, i amb l'única excepció d'acomiadament disciplinari declarat procedent, es compensarà econòmicament en l'equivalent a l'import de l'escala que corresponga.  
Per a accedir al permís caldrà que l'índex d'absentisme del treballador, individualment i corresponent a l'acumulat dels últims cinc anys a partir de la data de comunicació, més cada any transcorregut fins al cessament, siga igual o inferior al 5,00 % o superior a este. En ambdós casos s'aplicarà la part que corresponga de les taules que s'indiquen a continuació.   
L'índex d'absentisme de referència estarà compost per malaltia comuna.  
El dit premi es percebrà d'acord amb les escales següents:  
= < 5,00 % Absentisme individualment.  
Amb una antiguitat de 19 anys o més, gaudi de 60 dies de permís.  
Amb una antiguitat de 24 anys o més, gaudi de 90 dies de permís.  
Amb una antiguitat de 29 anys o més, gaudi de 120 dies de permís.  
  
Amb una antiguitat de 34 anys o més, gaudi de 150 dies de permís.  
  
>5,00 % Absentisme individualment.  
Amb una antiguitat de 19 anys o més, gaudi de 20 dies de permís.  
Amb una antiguitat de 24 anys o més, gaudi de 25 dies de permís.  
Amb una antiguitat de 29 anys o més, gaudi de 30 dies de permís.  
Amb una antiguitat de 34 anys o més, gaudi de 35 dies de permís.  
S'establix com a data de entrada en vigor d'este article el dia 1 de juliol de 2006.  
  
Article 37. Comissió Paritària  
En compliment de l'apartat 3.e de l'article 85 del text refós de la Llei d'Estatut dels Treballadors, s'establix per a la vigència i compliment de les qüestions que es deriven del present conveni, una comissió paritària amb les funcions que s'indica a continuació:  
  
Mediació, arbitratge i conciliació en els conflictes individuals i col·lectius que els siguen sotmesos.  
Interpretació i aplicació del que pacta. Les de seguiment del conjunt dels acords.  
La comissió estarà composta per cinc representants de les centrals sindicals firmants, i cinc representants de les associacions empresarials firmants, que seran nomenats per les parts d'entre els pertanyents a la comissió negociadora del conveni. Podran assistir-hi assessors amb veu però sense vot, en el nombre que les parts consideren necessari.  
  
Les decisions de la Comissió s'adoptaran per majoria simple de vots, sempre que estiguen presents almenys el 75 % dels seus membres.  
  
Quan es tracte d'algun cas que afecte empreses i treballadors que formen part d'esta comissió, estos seran oïts pels altres components, però no estaran presents en les deliberacions corresponents.  
  
La Comissió Paritària haurà d'efectuar un seguiment de les condicions establides en els convenis col·lectius d'àmbit d'empresa o grup d'empresa que puguen subscriure's, o estiguen subscrits, especialment en:  
- Quantia de salari base i complements salarials variables i fixos  
- Abonament i compensació d'hores extres i retribució del treball a torns.  
- Horari i distribució del temps de treball a torns i planificació de vacacions  
- Adaptació a l'empresa del sistema de classificació professional  
- Garantia del compliment de la Llei d'Igualtat entre dones i hòmens.  
En el cas que, en l'àmbit d'una empresa afectada per este conveni col·lectiu qualsevol de la parts amb legitimació en eixe àmbit, expresse la seua voluntat d'iniciar els tràmits per a establir un conveni d'empresa, se seguirà el procediment següent:  
a) La iniciativa es comunicarà només als efectes de coneixement a la Comissió Paritària del Conveni Col·lectiu.  
b) Per a l'inici de les negociacions les dos parts (empresa i representació dels treballadors) hauran d'acordar la seua conformitat amb l'inici de la negociació.   
c) L'obertura de negociacions no suposa la pèrdua de vigència del conveni col·lectiu sectorial, ja que este fet només es produirà una vegada que s'haja aconseguit acord per a la firma del conveni en l'empresa.   
  
d) Una vegada aconseguit un acord es comunicarà, a efectes informatius, el resultat a la Comissió Paritària.  
La Comissió Paritària fixa el seu domicili a València, al carrer d'Isabel la Catòlica, 6-5t-9a, seu de FEDACOVA, amb telèfon 676124287 i correu electrònic .  
  
DISPOSICIONS FINALS  
  
Primera. Remissió a fonts legals   
Els punts expressament pactats en este conveni són preeminents sobre qualsevol disposició laboral i, en defecte del present conveni es remetran les parts a l'Estatut dels treballadors.  
  
Segona  
Les dos parts acorden sotmetre's per a la resolució de tots aquells conflictes que pogueren sorgir derivats de la interpretació del present conveni al Tribunal d'Arbitratge Laboral creat pel segon Acord de Solució de Conflictes Laborals de la Comunitat Valenciana (DOGV 13.05.1997).  
  
  
  
  
  
Taules salarials del Conveni d'olis i els seus derivats de la província de València i Castelló amb efectes de l'1 de gener de 2012  
  
I. Personal tècnic, administratiu i mercantil Salari base mensual/ - Assistència mensual/ -   
A) Tècnic: - -   
1. Tècnics amb títol universitari superior: - -   
Director tècnic 1.302,27 492,43   
Tècnic 1.302,27 361,38  
2. Tècnics amb títol universitari grau mitjà: - -   
Enginyer tècnic i pèrit industrial 1.080,26 288,75  
Mestre industrial i ajudant tècnic sanitari 810,66 213,77  
Graduat social 766,12 201,51  
Treballador social 766,12 201,51  
3. Tècnics no titulats o títol no universitari: - -   
Delineant projectista 810,66 266,48  
Delineant 781,46 198,48  
Analista de laboratori 830,85 158,39  
Auxiliar de laboratori 729,31 139,68  
B) Administratiu: - -   
Cap de primera 943,36 355,64  
Cap de segona 943,36 249,22  
Oficial de primera 810,66 266,48  
Oficial de segona 776,12 198,48  
Auxiliar d'administració 729,31 113,05  
Aprenent d'administració (formació) 421,28 164,50  
C) Mercantil: - -   
Viatjant 810,66 266,48  
Corredor de plaça 776,12 199,07  
Dependent 729,31 113,05  
II. Personal especialista no qualificat Salari base diari/ - Assistència diària/ -   
Contramestre i cap de taller 27,72 9,81  
Mestre 27,72 7,77  
Oficial de primera 25,37 4,38  
Oficial de segona 25,37 3,57  
Oficial de tercera 24,76 3,25  
Ajudant especialista 24,76 3,25  
Peó 24,27 3,25  
Article 12. Jornada laboral. 3r paràgraf 165,86 €   
Article 13. Vacacions. Últim paràgraf 30,19 €   
Article 29. Ajuda familiar. Únic paràgraf 239,59 -